Найбольш яркай знаходкай з'яўляецца бронзавы прадмет, які не мае аналагаў на тэрыторыі Усходняй і Цэнтральнай Еўропы. Ён, верагодна, з'яўляецца наканечнікам ножнаў мяча (фота 4). Выраблены быў для шляхетнага ваяра і звязаны з мілітарнай культурай германскіх плямёнаў перыяду Вялікага перасялення народаў. На сёння гэта найбольш позняя знаходка, звязаная з гістарычным помнікам, якая дае падставы меркаваць, што насельнікі паселішча маглі загінуць паміж 400 - 460 гадамі ў выніку набегу дружыны воінаў, якія ўдзельнічалі ў бітвах на тэрыторыі Падунаўя ў эпоху закату Рымскай імперыі.